Fælles holdning (EF) nr. 12/2003

fastlagt af Rådet den 20. februar 2003

med henblik på vedtagelse af Europa-Parlamentets og Rådets direktiv 2003/.../EF af...om ændring af Rådets direktiv 96/22/EF vedrørende forbud mod anvendelse af visse stoffer med hormonal og thyreostatisk virkning og af beta-agonister i husdyrbrug

(2003/C 90 E/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 152, stk. 4, litra b),

under henvisning til forslag fra Kommissionen(1),

under henvisning til udtalelse fra Det Europæiske Økonomiske og Sociale Udvalg(2),

under henvisning til udtalelse fra Regionsudvalget,

efter proceduren i traktatens artikel 251(3), og

ud fra følgende betragtninger:

(1) Ved artikel 3, litra a), i Rådets direktiv 96/22/EF(4) er det fastsat, at medlemsstaterne skal forbyde indgift i husdyr af stoffer med bl.a. østrogen, androgen eller gestagen virkning. Hvad angår husdyr tillades anvendelse af disse stoffer dog, men alene i terapeutisk øjemed eller til zooteknisk behandling i overensstemmelse med bestemmelserne i direktivets artikel 4, 5 og 7.

(2) Ved artikel 11, stk. 2, i direktiv 96/22/EF er det fastsat, at medlemsstaterne skal forbyde indførsel fra tredjelande af husdyr og akvakulturdyr, som har fået indgivet de stoffer eller produkter, der er omhandlet i dette direktivs artikel 3, litra a), medmindre bestemmelserne og kravene i direktivets artikel 4, 5 og 7 er overholdt i forbindelse med indgivelsen, samt indførsel af kød eller produkter, der er fremstillet af dyr, som det er forbudt at indføre.

(3) På baggrund af resultaterne af den tvistbilæggelsessag, som Amerikas Forenede Stater og Canada havde indbragt for Verdenshandelsorganisationen (WTO) (hormonsagen)(5), og WTO-tvistbilæggelsesorganets henstillinger herom af 13. februar 1998 indledte Kommissionen omgående en supplerende risikoanalyse i overensstemmelse med aftalen om sundhedsmæssige og plantesundhedsmæssige foranstaltninger (WTO-GATT 1994)(6), som fortolket af appelorganet i hormonsagen, af seks hormonale stoffer (østradiol 17 β, testosteron, progesteron, trenbolonacetat, zeranol og melengestrolacetat), hvis indgift i dyr til vækstfremmende formål er forbudt ifølge direktiv 96/22/EF.

(4) Samtidig iværksatte og finansierede Kommissionen en række specifikke videnskabelige undersøgelser og forskningsprojekter vedrørende nævnte seks hormoner for at indhente så mange som muligt af de manglende videnskabelige oplysninger, jf. WTO-panelets fortolkninger og konklusioner og appelorganets rapporter i hormonsagen. Kommissionen rettede desuden specifikke anmodninger til USA, Canada og andre tredjelande, som tillader indgift af disse seks hormoner i dyr til vækstfremmende formål, og offentliggjorde opfordringen(7) til alle interesserede parter, herunder erhvervet, om at fremlægge alle relevante, nylige data og oplysninger i deres besiddelse, som kunne benyttes ved den supplerende risikoanalyse.

(5) Den 30. april 1999 afgav Den Videnskabelige Komité for Veterinærforanstaltninger med henblik på Folkesundheden på anmodning af Kommissionen en udtalelse om vurderingen af de potentielle negative virkninger for menneskers helbred af hormonrester i oksekød og oksekødsprodukter. Heri konkluderer komitéen i hovedsagen, at der for det første hvad angår overdreven indtagelse af hormonrester og metabolitter deraf og i betragtning af hormoners iboende egenskaber og de epidemiologiske konklusioner er identificeret en risiko for forbrugeren med afgørende beviser på forskelligt niveau for de seks vurderede hormoner, at der for det andet for de seks hormoner kunne forventes endocrine, udviklingsmæssige, immunologiske, neurobiologiske, immunotoksiske, genotoksiske og kræftfremkaldende virkninger, og at præpubertale børn blandt de forskellige mulige risikogrupper var den, der gav anledning til størst bekymring, samt at der for det tredje i betragtning af hormoners iboende egenskaber og de epidemiologiske konklusioner ikke kunne fastslås noget tærskelniveau for og derfor ikke nogen acceptabel daglig indtagelse (ADI) af nogen af de seks vurderede hormoner, når de indgives i hornkvæg til vækstfremmende formål.

(6) Særlig hvad angår anvendelse af østradiol 17 β som vækstfremmer, var det komitéens vurdering, at nye oplysninger tyder på, at det må betragtes som et komplet carcinogen, da det har både tumorfremkaldende og tumorfremmende virkninger, samt at de i øjeblikket foreliggende data ikke muliggør et kvantitativt skøn med hensyn til risikoen.

(7) Hvad angår de andre fem hormoner (testosteron, progesteron, trenbolonacetat, zeranol og melengestrolacetat) er det komitéens vurdering, at den disponible viden ikke tillader et kvantitativt skøn med hensyn til risikoen for forbrugerne til trods for de foreliggende individuelle toksikologiske og epidemiologiske data, som er taget i betragtning.

(8) Efter komitéens udtalelse af 30. april 1999 fik Kommissionen forelagt nye og senere oplysninger om nogle af de pågældende seks hormoner af Det Forenede Kongeriges Veterinary Products Committee (i oktober 1999) af EU's Udvalg for Veterinærmedicinske Præparater (i december 1999) og af Joint FAO/WHO Expert Committee on Food Additives (JECFA) (i februar 2000). Udvalget for Veterinærmedicinske Præparater noterede sig navnlig, at østradiol 17 β først får kræftfremkaldende virkning efter længerevarende eksponering og ved doser, der er væsentligt højere end dem, der kræves for at få et (østrogent) fysiologisk resultat. Alle disse seneste videnskabelige oplysninger blev forelagt komitéen, som gennemgik dem og den 3. maj 2000 konkluderede, at der ikke forelå overbevisende data og argumenter, der berettigede til en revision af de konklusioner, den havde draget i sin udtalelse af 30. april 1999. Komitéen bekræftede i sin udtalelse af 10. april 2002 gyldigheden af sin foregående udtalelse, som den havde gennemgået på grundlag af de seneste videnskabelige oplysninger.

(9) Navnlig østradiol 17 β kan potentielt indgives i alle husdyr, hvorfor indtagelsen af restkoncentrationer for alle befolkningsgrupper, især højrisikogrupperne, kan være særlig relevant. Det er vigtigt for at beskytte menneskers sundhed, at en sådan indtagelse undgås. Endvidere vil den rutinemæssige anvendelse af ovennævnte stoffer til at fremme dyrs vækst sandsynligvis føre til større koncentration af disse stoffer i miljøet.

(10) Under hensyntagen til resultaterne af risikoanalysen og alle andre relevante oplysninger konkluderes, at det for at nå det valgte niveau for beskyttelse i Fællesskabet mod de risici, som rutinemæssig anvendelse af disse hormoner til vækstfremmende formål og indtagelse af restkoncentrationer, der forekommer i kød af dyr, som har fået indgivet disse hormoner til vækstfremmende formål, medfører navnlig for menneskers sundhed, er nødvendigt at opretholde det permanente forbud, der er indført ved direktiv 96/22/EF, mod østradiol 17 β og fortsat at anvende forbuddet mod de andre fem hormoner (testosteron, progesteron, trenbolonacetat, zeranol og melengestrolacetat) på et midlertidigt grundlag. Endvidere bør det midlertidige forbud mod disse fem hormoner i henhold til artikel 7 i Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed(8) fortsat gælde, medens Fællesskabet indhenter mere fuldstændige videnskabelige oplysninger fra enhver kilde, som kan kaste lys over og udfylde lakunerne i den aktuelle viden om disse stoffer.

(11) Anvendelsen af visse af ovennævnte stoffer i terapeutisk øjemed, hvor det er nødvendigt, eller til zooteknisk behandling kan dog fortsat tillades, da den sandsynligvis ikke udgør en fare for folkesundheden på grund af behandlingernes art og begrænsede varighed, de begrænsede mængder, der indgives, og de strenge betingelser, der er fastlagt i direktiv 96/22/EF for at hindre et muligt misbrug.

(12) På baggrund af de eksisterende oplysninger er det hensigtsmæssigt, så vidt det med rimelighed overhovedet kan lade sig gøre, at begrænse eksponeringen for østradiol 17 β og kun tillade de behandlinger, som der ikke er noget realistisk, effektivt alternativ til, og som sandsynligvis ikke udgør en uacceptabel risiko for folkesundheden. Der findes i almindelighed alternative behandlinger eller strategier til erstatning af brugen af østradiol 17 β til terapeutiske eller zootekniske formål. Alligevel viser undersøgelser, at der for øjeblikket ikke i alle medlemsstaterne findes realistiske og effektive alternativer til visse behandlinger, som for øjeblikket er tilladt (fostermaceration eller -mumifikation, pyometra i kvæg og fremkaldelse af brunst i kvæg, heste, får eller geder). Anvendelse af østradiol 17 β til sådanne behandlinger synes ikke at udgøre en uacceptabel risiko, hvis der træffes passende foranstaltninger til at undgå enhver form for misbrug. Det forekommer derfor nødvendigt at bibeholde muligheden for at tillade ovennævnte behandlinger under strenge og kontrollerbare betingelser, så enhver form for misbrug og uacceptabel risiko for folkesundheden forebygges. Det er nødvendigt inden for et fastsat tidsrum at revidere bestemmelserne om behandling af husdyr med østradiol 17 β.

(13) Ændringerne af direktiv 96/22/EF er nødvendige for at nå det valgte niveau for sundhedsbeskyttelse mod restkoncentrationer i kød af husdyr, som til vækstfremmende formål behandles med disse hormoner under overholdelse af de generelle principper i fødevarelovgivningen, jf. forordning (EF) nr. 178/2002, og Fællesskabets internationale forpligtelser. Endvidere findes der i øjeblikket ikke andre teknisk og økonomisk realistiske midler, som er væsentlig mindre begrænsende for handlen, og som lige så effektivt kan føre til det valgte niveau for sundhedsbeskyttelse. Desuden er det også nødvendigt at foretage mindre ændringer i affattelsen, navnlig efter at en række direktiver er erstattet af Europa-Parlamentets og Rådets direktiv 2001/82/EF af 6. november 2001 om oprettelse af en fællesskabskodeks for veterinærlægemidler(9) -

UDSTEDT FØLGENDE DIREKTIV:

Artikel 1

I direktiv 96/22/EF foretages følgende ændringer:

1) Artikel 2 og 3 affattes således:

"Artikel 2

Medlemsstaterne forbyder:

a) markedsføring af de stoffer, der er anført i bilag II, liste A, med henblik på indgift i dyr af alle arter

b) markedsføring af de stoffer, der er anført i bilag II, liste B, med henblik på indgift i dyr, hvoraf kød og produkter er bestemt til konsum, til andre formål end dem, der er omhandlet i artikel 4, nr. 2), og artikel 5a.

Artikel 3

Medlemsstaterne forbyder med hensyn til de stoffer, der er anført i bilag II, og forbyder midlertidigt med hensyn til de stoffer, der er anført i bilag III,

a) indgift af ovennævnte stoffer i husdyr eller akvakulturdyr på en hvilken som helst måde

b) - besiddelse, medmindre det sker under officiel kontrol, af de i litra a) omhandlede dyr, og

- markedsføring eller slagtning med henblik på konsum af husdyr,

der indeholder de i bilag II og III anførte stoffer, eller hvori der er konstateret sådanne stoffer, medmindre det kan bevises, at dyrene er blevet behandlet i overensstemmelse med artikel 4, 5 eller 5a

c) markedsføring med henblik på konsum af akvakulturdyr, som er indgivet de ovenfor nævnte stoffer, samt forarbejdede produkter af sådanne dyr

d) markedsføring af kød af de i litra b) omhandlede dyr

e) forarbejdning af det i litra d) omhandlede kød."

2) I artikel 4, nr. 1), udgår "Østradiol 17 β".

3) Artikel 5, stk. 1, første punktum, affattes således:"Uanset artikel 3, litra a), og med forbehold af artikel 2 kan medlemsstaterne tillade indgift i husdyr med henblik på zooteknisk behandling af veterinærlægemidler med østrogen, (bortset fra østradiol 17 β og esterlignende derivater heraf), androgen eller gestagen virkning, som er tilladt i henhold til Europa-Parlamentets og Rådets direktiv 2001/82/EF af 6. november 2001 om oprettelse af en fællesskabskodeks for veterinærlægemidler(10)."

4) Følgende artikel tilføjes:

"Artikel 5a

1. Uanset artikel 3, litra a), og med forbehold af artikel 2 kan medlemsstaterne i overensstemmelse med direktiv 2001/82/EF tillade indgift i husdyr af veterinærmidler, der indholder østradiol 17 β eller esterlignende derivater heraf, til:

- fostermaceration eller -mumifikation hos kvæg

- behandling af kvæg for pyometra, eller

- fremkaldelse af brunst i kvæg, heste, får eller geder.

Behandlingen skal foretages direkte af en dyrlæge på husdyr, som er tydeligt identificeret. Behandlingen skal registreres af den ansvarlige dyrlæge. Denne skal mindst anføre følgende oplysninger i en protokol, som kan være den, der omhandles i direktiv 2001/82/EF:

- det indgivne produkt

- behandlingens art

- datoen for behandling

- de behandlede dyrs identitet

- udløbsdatoen for tilbageholdelsesperioden.

Protokollen stilles på begæring til rådighed for den kompetente myndighed.

Personer, der holder avlsdyr, må ikke på bedriften opbevare veterinærlægemidler, der indholder østradiol 17 β eller esterlignende derivater heraf."

5) Artikel 6, stk. 1, affattes således:

"1. Hormonprodukter og beta-agonister, som indgives husdyr i overensstemmelse med artikel 4, 5 eller 5a, skal opfylde kravene i direktiv 2001/82/EF."

6) Artikel 7, stk. 1, første afsnit, affattes således:

"1. Medlemsstaterne kan med henblik på handel tillade markedsføring af avlsdyr eller udtjente avlsdyr, der i deres tid som avlsdyr har været underkastet en af de behandlinger, der er omhandlet i artikel 4, 5 eller 5a, eller de kan give tilladelse til, at der anvendes EF-stempel på kød fra sådanne dyr, hvis betingelserne i artikel 4, 5 eller 5a og de tilbageholdelsesperioder, der er fastsat i tilladelsen til markedsføring, er overholdt."

7) Artikel 8 ændres således:

a) Nr. 1) affattes således:

"1) at kun personer, som er bemyndiget dertil i henhold til deres nationale lovgivning, jf. artikel 68 i direktiv 2001/82/EF, ligger inde med de i artikel 2 og 3 omhandlede stoffer i forbindelse med indførsel, produktion, oplagring, distribution, salg og anvendelse heraf".

b) I nr. 2), litra a), ændres "stoffer og produkter, der i henhold til artikel 2 er forbudt" til "stoffer, der i henhold til artikel 2 og 3 er forbudt".

c) I nr. 2), litra d), ændres "i artikel 4 og 5" til "i artikel 4, 5 og 5a".

d) Fodnote 2 nederst på siden udgår, og fodnote 3 bliver til fodnote 2.

8) Artikel 11, stk. 2, litra a), ændres således:

a) I nr. i) ændres "artikel 2, litra a)" til "bilag II, liste A".

b) Nr. ii) affattes således:

"ii) som har fået indgivet de stoffer, som er omhandlet i bilag II, liste B, og bilag III, medmindre bestemmelserne og kravene i artikel 4, 5, 5a og 7 er overholdt i forbindelse med indgivelsen, og den tilbageholdelsesperiode, der er anført i internationale anbefalinger, er overholdt."

9) Følgende artikel indsættes:

"Artikel 11a

Kommissionen aflægger til Europa-Parlamentet og Rådet inden to år fra den...(11) en rapport om, hvorvidt der findes alternative veterinærlægemidler til dem, der indeholder østradiol 17 β eller esterlignende derivater heraf, og forelægger det følgende år Europa-Parlamentet og Rådet alle nødvendige forslag om udskiftning af disse stoffer.

Hvad angår stofferne i bilag III søger Kommissionen også yderligere oplysninger under hensyntagen til de seneste videnskabelige data fra alle kilder og tager løbende foranstaltningerne op til fornyet overvejelse med henblik på, når det er relevant, at forelægge Europa-Parlamentet og Rådet alle nødvendige forslag."

10) Følgende artikel indsættes:

"Artikel 14a

Uanset artikel 3 og 5a og med forbehold af artikel 2 gælder for husdyr, for hvilke det kan attesteres, at de inden den...(12) har fået indgivet østradiol 17 β eller esterlignende derivater heraf i terapeutisk eller zooteknisk øjemed, de samme bestemmelser som dem, der er fastlagt for de stoffer, der er tilladt i henhold til artikel 4, stk. 1, med hensyn til terapeutisk anvendelse og til artikel 5 med hensyn til zooteknisk anvendelse."

11) Alle henvisninger til "direktiv 81/851/EØF" eller "direktiv 81/852/EØF" skal læses som henvisninger til "direktiv 2001/82/EF".

12) Bilaget til direktiv 96/22/EF bliver til bilag I, og bilag II og III i bilaget til nærværende direktiv tilføjes.

Artikel 2

1. Medlemsstaterne sætter de fornødne love og administrative bestemmelser i kraft for at efterkomme dette direktiv senest den...(13). De underretter straks Kommissionen herom.

Disse bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i...

På Europa-Parlamentets vegne

Formand

På Rådets vegne

Formand

(1) EFT C 337 E af 28.11.2000, s. 163, og EFT C 180 E af 26.6.2001, s. 190.

(2) EFT C 14 af 16.1.2001, s. 47.

(3) Europa-Parlamentets udtalelse af 1.2.2001 (EFT C 267 af 21.9.2001, s. 53), Rådets fælles holdning af 20.2.2003 og Europa-Parlamentets afgørelse af...(endnu ikke offentliggjort i EUT).

(4) EFT L 125 af 23.5.1996, s. 3.

(5) WT/DS26/R/USA og WT/DS48/R/CAN (panelrapporter) og AB-1997-4 (appelorganets rapport).

(6) EFT L 336 af 23.12.1994, s. 40.

(7) EFT C 56 af 26.2.1999, s. 17.

(8) EFT L 31 af 1.2.2002, s. 1.

(9) EFT L 311 af 28.11.2001, s. 1.

(10) EFT L 311 af 28.11.2001, s. 1.

(11) Datoen for dette direktivs ikrafttræden.

(12) Dato angivet i artikel 2, stk. 1, første afsnit.

(13) 12 måneder efter datoen for dette direktivs ikrafttræden.

BILAG

"BILAG II

Liste over forbudte stoffer:

Liste A:

- thyreostatika

- stilbener, stilbenderivater, salte og estere heraf.

Liste B:

- østradiol 17 β og esterlignende derivater heraf

- beta-agonister.

BILAG III

Liste over midlertidigt forbudte stoffer:

stoffer med østrogen (bortset fra østradiol 17 β og esterlignende derivater heraf), androgen eller gestagen virkning."

RÅDETS BEGRUNDELSE

I. INDLEDNING

Den 3. juli 2000 forelagde Kommissionen sit oprindelige forslag(1), som den efterfølgende ændrede den 6. marts 2001(2).

Europa-Parlamentet afgav førstebehandlingsudtalelse om forslaget den 1. februar 2001(3).

Det Økonomiske og Sociale Udvalg afgav udtalelse den 19. oktober 2000(4).

Regionsudvalget har besluttet ikke at afgive udtalelse.

Efter gennemgang af de afgivne udtalelser vedtog Rådet en fælles holdning den 20. februar 2003.

II. FORSLAGETS FORMÅL

Forslagets formål er at sikre, at Fællesskabets regler for brug af hormoner i husdyrbrug er i overensstemmelse med de generelle principper for fødevarelovgivning, der er indeholdt i forordning (EF) nr. 178/2002. Det tilsigter navnlig, under overholdelse af Fællesskabets internationale forpligtelser, at sikre, at det høje sundhedsbeskyttelsesniveau i henhold til traktatens artikel 152, stk. 1, nås gennem foranstaltninger, der er baseret på en udtømmende vurdering af den tilgængelige videnskabelige dokumentation eller, for så vidt den tilgængelige dokumentation om bestemte stoffers skadevirkningsgrad er ufuldstændig, på forsigtighedsprincippet.

For at nå dette mål ajourfører det foreslåede direktiv direktiv 96/22/EF i lyset af omfattende risikovurderinger af den tilgængelige videnskabelige information foretaget af Den Videnskabelige Komité for Veterinærforanstaltninger med henblik på Folkesundheden samt anden sagen vedkommende information fra relevante kilder.

III. ANALYSE AF DEN FÆLLES HOLDNING

Der er ingen meningsforskelle mellem Rådet, Europa-Parlamentet og Kommissionen om direktivforslagets grundlæggende elementer, navnlig ikke for så vidt angår behovet for at opretholde forbuddet mod brug af østradiol 17β og esterlignende derivater heraf til vækstfremmeformål og for som en sikkerhedsforanstaltning at indføre et midlertidigt forbud mod brug af andre hormoner, medens den videnskabelige dokumentation, der er nødvendig for en mere fuldstændig risikovurdering, indsamles.

Da det traf afgørelse om sådanne foranstaltninger, tog Rådet hensyn til de seneste videnskabelige resultater og risikovurderinger, navnlig udtalelsen fra Den Videnskabelige Komité for Veterinærforanstaltninger med henblik på Folkesundheden af april 2002 samt til andre mulige konsekvenser, navnlig af miljømæssig karakter, af storstilet brug af hormoner i husdyrbrug. Direktivforslagets betragtninger er ændret i overensstemmelse hermed.

I modsætning til Kommissionens forslag, men i overensstemmelse med ændringsforslag 4, 5, 6, 7, 9, 12, 13 og 14, som er blevet fulgt i substansen, om end der er valgt en anden affattelse, har Rådet fundet det mere hensigtsmæssigt, at det er Parlamentet og Rådet, der træffer de fremtidige afgørelser om ajourføring af direktivets bestemmelser på baggrund af nye resultater, som det er Kommissionens opgave at indsamle under hensyntagen til de seneste videnskabelige data fra alle tænkelige kilder og derefter at forelægge for disse to institutioner.

Rådet har med tilslutning fra Kommissionen og Parlamentet besluttet at opretholde brugen af visse stoffer til terapeutiske formål og zooteknisk behandling, hvor det er strengt nødvendigt, da det ikke er sandsynligt, at det kan udgøre en uacceptabel risiko for folkesundheden på grund af behandlingernes art og begrænsede varighed, de begrænsede mængder, der indgives, og de strenge vilkår, på hvilke indgiften kan finde sted, som er fastsat i direktiv 96/22/EF for at hindre ethvert muligt misbrug. Rådet har dog på baggrund af de foreliggende oplysninger fundet det hensigtsmæssigt at begrænse eksponering for østradiol 17β i så høj grad, som det med rimelighed er muligt, og kun tillade de meget få behandlinger (fostermaceration eller -mumifikation, pyometra i kvæg, og fremkaldelse af brunst i kvæg, heste, får eller geder), for hvilke der på nuværende tidspunkt ikke synes at være brugbare effektive alternativer. Det er usandsynligt, at sådanne behandlinger skulle udgøre en uacceptabel risiko for folkesundheden, navnlig under hensyn til de nye meget strenge betingelser, der skal overholdes for at undgå ethvert muligt misbrug. Rådet har endvidere indsat en bestemmelse om revision af bestemmelserne om behandling af husdyr med østradiol 17β, så snart det er påkrævet.

Rådet har indarbejdet ændringsforslag 8 og 10, som indeholder nyttige præciseringer, men ikke ændringsforslag 1, 2, 3 og 11, hvis indhold allerede i vid udstrækning er dækket i forslaget, og som Rådet, ligesom Kommissionen, fandt ville blive overlappet af sådanne tilføjelser.

Rådet har af klarhedshensyn foretaget nogle mindre redaktionelle forbedringer af direktiv 96/22/EF, navnlig med henblik på, at en række direktiver erstattes af Europa-Parlamentets og Rådets direktiv 2001/82/EF af 6. november 2001 om oprettelse af en fællesskabskodeks for veterinærlægemidler(5).

IV. KONKLUSIONER

Rådet finder, at den omstændighed, at Rådet i meget vid udstrækning har taget hensyn til Europa-Parlamentets holdning, burde kunne bevirke, at direktivet vedtages hurtigt.

(1) EFT C 337 E af 28.11.2000, s. 163.

(2) EFT C 180 E af 26.6.2001, s. 190.

(3) EFT C 267 af 21.9.2001, s. 53.

(4) EFT C 14 af 16.1.2001, s. 47.

(5) EFT L 311 af 28.11.2001, s. 1.